Razni modni dizajneri su se dali u izradu zaštitnih maski pa je tako potreba i stvorila trend, a važno je napomenuti da, kako se navodi i na stranicama Hrvatskog zavoda za javno zdravstvo, čak ni kirurške maske ne mogu jamčiti zaštitu od zaraze, već ga mogu i pogoršati, pa bi ove dizajnerske mogli tretirati kao modni dodatak. Na takve modne dodatke sigurno ne misle iz Hrvatskog studentskog zbora kad su pokrenuli akciju nabave materijala i izrade 3D zaštitnih maski koje bi podijelili bolnicama u Hrvatskoj.

U Šibeniku za realizaciju te akcije je zadužen Denis Periša koji planira napraviti 3D maske osoblju šibenske bolnice koje je sam dizajnirao.

- Originalna ideja je krenula od PURSA proizvođača 3D printera koji je napravio prvobitni dizajn što ga sad ljudi po potrebi modificiraju. Kod nas je ideju 'uhvatio' Hrvatski studentski zbor te je proširio na Hrvatsku. Trenutno ima oko 190 takvih printera u 27 gradova u Hrvatskoj – rekao nam je Periša.

On posjeduje već 3D printer, a na korištenje je dobio printer Muzeja grada Šibenika i jedan Urbanog centra Šibenik.

- Sve radim u suradnji s Petrom Mišurom, pročelnikom Upravnog odjela za gospodarstvo, poduzetništvo i razvoj, koji će donirati i filamente za printanje i nabaviti nove role. Printer radi tako da topi plastiku 'po katovima', a to će biti jasnije u priloženom videu kad isprintamo prvi testni primjerak – napominje Periša.

Solidirali su se svi s ovom situacijom i pomaže svatko koliko može. Akciji su se osim Hrvatskog studentskog zbora koji je pokretač pridružili i e-radionica i Mikrotvornica. Oni će za svaki kupljeni kilogram materijala donirati još 1 kilogram!

- Trenutno gledam, testni print u ABS plastici ima 53 grama. Rola skupljeg ABS-a dođe oko 240 kuna, a to je jedan kilogram materijala. Iz Grada su mi javili da filamenta plastike imaju dosta i da mi daju na korištenje. Trenutno radim test filament ABS (ispunjenje 10 posto) od 53 grama kompletno, piše da bi trebalo bit gotovo za 5 sati i 45 minuta. A PLA (ispunjenje 20 posto) i brzinom od 120 posto, kažu da se mogu dva isprintati u tri sata – objašnjava Periša.

Trenutno je test koji se radi je od ABS tvrdog materijala, PLA će se testirati kasnije, jer je jeftiniji i fleksibilniji.

- Još nemam isprintan primjer, trenutno se printa test da se utvrdi kalibracija printera i čekam ostale koji također rade na ovoj izrade da se dogovorimo na koji način ćemo to sterilizirati. Uputstva smo okvirna dobili – kaže Periša.

Na koji način i kojim odjelima će se točno dijeliti maske se tek treba utvrditi, jer je dodijeljen koordinator za svaki grad.

- Pratim sve navedene naputke što se sigurnosti i moguće kontaminacije tiče, detaljno se operu ruke te se printa u rukavicama i s maskom, dana su jasna uputstva kako treba postupati s materijalom. Sve isprintane dijelove je potrebno staviti u čistu vrećicu odmah po završetku printanja i zatvoriti. Poželjno je korištenje više vrećica s manjim brojem komada kako bi smanjili mogućnost eventualne kontaminiranja jednog komada drugim komadom – pojasnio je Periša i napomenuo da bi prvi testni primjer trebao biti gotov u kasnim večernjim satima.

Ono što je cilj svih uključenih u ovu akciju je olakšati posao medicinskog osoblja koji ovih tjedana ulažu nadljudske napore kako bi pomogli i spasili živote zaraženih koronavirusom.

Sve aktualne informacije o koronavirusu pratite ovdje.